b'\n_START_ARTICLE_\n\xc5\xa0tiri plemenite resnice\n_START_SECTION_\nPovezava s plemenito osem\xc4\x8dleno potjo\n_START_PARAGRAPH_\nV razli\xc4\x8dici Dharma\xc4\x8dakra pravartana sutre, ki se nahaja v obstoje\xc4\x8di Sa\xe1\xb9\x83yukta \xc4\x81gami, ni omenjena plemenita osem\xc4\x8dlena pot. Namesto tega naj bi bila pot motrenje \xc5\xa1tirih plemenitih resnic.\n_START_SECTION_\nInterpretacije\n_START_PARAGRAPH_\nMed zgodnjimi budisti\xc4\x8dnimi \xc5\xa1olami so \xc4\x8dlani ekavy\xc4\x81vah\xc4\x81rike zagovarjali doktrino, da Buda u\xc4\x8di z enojnim in zedinjenim pomenom ter da so \xc5\xa1tiri plemenite resnice popolnoma realizirane z eno modrostjo. Druga indijska sekta, mah\xc4\xab\xc5\x9b\xc4\x81saka, je menila, da moramo \xc5\xa1tiri plemenite resnice motriti isto\xc4\x8dasno. Thanissaro Bhikkhu meni, da je \xc5\xa1tiri plemenite resnice najbolje razumeti ne kot prepri\xc4\x8danja, temve\xc4\x8d kot kategorije izku\xc5\xa1nje.\n_START_SECTION_\n\xc5\xa0tiri plemenite resnice in Lotos sutra\n_START_PARAGRAPH_\nBesedilo Lotos sutre razume \xc5\xa1tiri plemenite resnice kot prvo, a ne zadnje, u\xc4\x8denje Bude. V tretjem poglavju, Prilike in prispodobe, sutra predstavi koncept, ki ga imenuje \xc2\xbbnajbolj \xc4\x8dudovita in nenadkriljiva dharma\xc2\xab:_NEWLINE_V preteklosti si v V\xc4\x81r\xc4\x81\xe1\xb9\x87as\xc4\xabju obrnil kolo dharme \xc5\xa1tirih plemenitih resnic, kjer si podal razlike in pridigal, da se vse stvari rodijo in umrejo, ker so ustvarjene iz petih kupov (skandh). Sedaj si obrnil kolo najbolj \xc4\x8dudovite , nenadkriljive velike dharme. Ta dharma je zelo globoka in skrivna; le redki ji lahko verjamejo. \xc5\xbde dolgo \xc4\x8dasa poslu\xc5\xa1amo pridige \xc4\x8castitljivega, vendar \xc5\xa1e nikoli nismo sli\xc5\xa1ali te vrste globokoumne, \xc4\x8dudovite in najvi\xc5\xa1je dharme. Ker \xc4\x8castitljivi pridiga to dharmo, jo vsi sprejemamo z radostjo._NEWLINE_Nichiren, katerega u\xc4\x8denja so temeljila na Lotos sutri, je v svojem pismu \xc2\xbbPrimerjava Lotos sutre in drugih suter\xc2\xab\xc2\xa0napisal, da je doktrina \xc5\xa1tirih plemenitih resnic le dolo\xc4\x8deno u\xc4\x8denje, ki ga je Buda namenil le svojim u\xc4\x8dencem, medtem ko je u\xc4\x8denje Lotos sutra namenjeno vsem.'